LIETUVOS RESPUBLIKOS VYRIAUSYBĖ

N U T A R I M A S

DĖL VALSTYBINĖS ŠVIETIMO PRIEŽIŪROS NUOSTATŲ PATVIRTINIMO

2004 m. liepos 1 d. Nr. 834

Vilnius

Vadovaudamasi Lietuvos Respublikos švietimo įstatymo (Žin., 1991, Nr. 23-593; 2003, Nr. 63-2853) 66 straipsnio 3 dalimi, Lietuvos Respublikos Vyriausybė nutaria:

1. Patvirtinti Valstybinės švietimo priežiūros nuostatus (pridedama).

2. Nustatyti, kad Valstybinės švietimo priežiūros nuostatų, patvirtintų šiuo nutarimu, 14 punktas įsigalioja nuo 2005 m. sausio 1 dienos.

MINISTRAS PIRMININKAS	ALGIRDAS BRAZAUSKAS

ŠVIETIMO IR MOKSLO MINISTRAS	ALGIRDAS MONKEVIČIUS

______________

PATVIRTINTA

Lietuvos Respublikos Vyriausybės

2004 m. liepos 1 d. nutarimu Nr. 834

VALSTYBINĖS ŠVIETIMO PRIEŽIŪROS NUOSTATAI

I. BENDROSIOS NUOSTATOS

1. Valstybinės švietimo priežiūros nuostatai (toliau vadinama – šie Nuostatai) nustato Švietimo ir mokslo ministerijos ir apskričių viršininkų administracijų valstybinės švietimo priežiūros skyrių (tarnybų) uždavinius, funkcijas, teises, atskaitomybę ir darbo organizavimą valstybinės švietimo priežiūros srityje.

2. Valstybinės švietimo priežiūros paskirtis – vertinti valstybinės švietimo politikos vykdymą, švietimo pasiūlą ir švietimo kokybę, skiriamų lėšų naudojimo tikslingumą, švietimo valdymo sprendimų vykdymą, Lietuvos Respublikos švietimo įstatymo ir kitų švietimą reglamentuojančių teisės aktų vykdymą, švietimo veiklos duomenų patikimumą ir organizacinėmis, teisinėmis, ekonominėmis priemonėmis skatinti veiklos tobulinimą.

3. Švietimo ir mokslo ministerija ir apskričių viršininkų administracijų valstybinės švietimo priežiūros skyriai (tarnybos) pagal šiuose Nuostatuose nustatytą kompetenciją prižiūri bendrojo lavinimo, profesinių, aukštesniųjų mokyklų, ikimokyklinio ugdymo mokyklų, neformaliojo vaikų švietimo mokyklų, neformaliojo suaugusiųjų švietimo mokyklų veiklą ir kitų švietimo teikėjų veiklą vykdant licencijuotas ikimokyklinio, priešmokyklinio ugdymo, formaliojo švietimo (išskyrus aukštojo mokslo) programas papildančius ir mokinių saviraiškos poreikius tenkinančius šių programų modulius bei profesinio mokymo programas, taip pat laisvųjų mokytojų, turinčių licencijas vykdyti ikimokyklinio, priešmokyklinio ugdymo, formaliojo švietimo (išskyrus aukštojo mokslo) programas papildančius ir mokinių saviraiškos poreikius tenkinančius programų modulius, veiklą.

4. Šie Nuostatai netaikomi aukštojo mokslo ir studijų institucijoms.

5. Švietimo ir mokslo ministerija ir apskričių viršininkų administracijų valstybinės švietimo priežiūros skyriai (tarnybos), vykdydami valstybinę švietimo teikėjų veiklos priežiūrą, vadovaujasi Lietuvos Respublikos Konstitucija, Lietuvos Respublikos švietimo įstatymu, kitais Lietuvos Respublikos įstatymais ir teisės aktais, Lietuvos Respublikos Vyriausybės nutarimais ir šiais Nuostatais.

6. Švietimo ir mokslo ministerija apskričių viršininkų administracijų valstybinės švietimo priežiūros skyrių (tarnybų) veiklą koordinuoja per apskričių viršininkus.

II. UŽDAVINIAI IR FUNKCIJOS

7. Švietimo ir mokslo ministerijos ir apskričių viršininkų administracijų valstybinės švietimo priežiūros skyrių (tarnybų) uždaviniai yra šie:

7.1. padėti švietimo teikėjams vykdyti valstybinę švietimo politiką, garantuoti švietimo pasiūlą ir gerą švietimo kokybę;

7.2. informuoti švietimo paslaugų gavėjus, švietimo teikėjus, mokyklų steigėjus ir laisvuosius mokytojus apie švietimo teikėjų veiklos kokybę ir nustatytąja tvarka siūlyti švietimo valdymo sprendimus dėl švietimo teikėjų veiklos tobulinimo.

8. Įgyvendindami valstybinės švietimo priežiūros uždavinius, Švietimo ir mokslo ministerija ir apskričių viršininkų administracijų valstybinės švietimo priežiūros skyriai (tarnybos) atlieka šias funkcijas:

8.1. vadovaudamiesi Švietimo ir mokslo ministerijos ir apskričių viršininkų administracijų valstybinės švietimo priežiūros skyrių (tarnybų) bendrai parengtu, su apskričių viršininkais suderintu ir švietimo ir mokslo ministro patvirtintu švietimo teikėjų veiklos valstybinės priežiūros metų teminiu planu ir Švietimo ir mokslo ministerijos/apskričių viršininkų administracijų metinėmis veiklos programomis, prižiūri bendrojo lavinimo, profesinių, aukštesniųjų mokyklų veiklą ir kitų švietimo teikėjų licencijuotos veiklos sąlygų teikti profesinio mokymo programas laikymąsi; vadovaudamiesi Profesinio mokymo įstaigų priežiūros tvarka, patvirtinta švietimo ir mokslo ministro ir socialinės apsaugos ir darbo ministro 2001 m. sausio 5 d. įsakymu Nr. 9/6 (Žin., 2001, Nr. 4-112), vykdo profesinio mokymo įstaigų priežiūrą;

8.2. vadovaudamiesi Brandos egzaminų organizavimo ir vykdymo tvarka ir Pagrindinio ugdymo pasiekimų patikrinimo tvarka, patvirtintomis švietimo ir mokslo ministro 2002 m. spalio 21 d. įsakymu Nr. 1763 (Žin., 2002, Nr. 102-4577; 2003, Nr. 106-4771), taip pat Pagrindinio profesinio mokymo kvalifikacijos egzaminų tvarka, patvirtinta švietimo ir mokslo ministro 2003 m. gruodžio 5 d. įsakymu Nr. ISAK-1743 (Žin., 2003, Nr. 116-5308), atlieka pagrindinio ugdymo pasiekimų patikrinimo, brandos ir kvalifikacinių egzaminų organizavimo ir vykdymo priežiūrą;

8.3. kontroliuoja pradinio, pagrindinio, vidurinio, aukštesniojo išsilavinimo ir profesinės kvalifikacijos dokumentų išdavimą ir apskaitą;

8.4. vadovaudamiesi švietimo ir mokslo ministro 2000 m. vasario 11 d. įsakymu Nr. 113 „Dėl Moksleivių nelaimingų atsitikimų tyrimo, registravimo ir apskaitos nuostatų“ (Žin., 2000, Nr. 15-403), dalyvauja tiriant ugdymo procese įvykusius sunkius ir mirtinus nelaimingus atsitikimus;

8.5. dalyvauja valstybinių ir savivaldybių mokyklų vadovų priėmimo į pareigas atvirųjų konkursų komisijose švietimo ir mokslo ministro 2001 m. rugpjūčio 3 d. įsakymo Nr. 1192 „Dėl Valstybinių ir savivaldybių švietimo įstaigų vadovų priėmimo į pareigas tvarkos patvirtinimo“ (Žin., 2001, Nr. 69-2486; 2002, Nr. 68-2797) nustatyta tvarka;

8.6. kontroliuoja, kad be licencijos (leidimo) nebūtų vykdoma švietimo ar su juo susijusi kita veikla;

8.7. kontroliuoja, kad būtų pašalinti pagal švietimą reglamentuojančius teisės aktus nustatyti pažeidimai;

8.8. pagal kompetenciją nagrinėja juridinių ir fizinių asmenų prašymus, pareiškimus, skundus ir pasiūlymus;

8.9. konsultuoja švietimo teikėjus ir jų steigėjus dėl švietimo veiklą reglamentuojančių teisės aktų įgyvendinimo.

9. Be šių Nuostatų 8 punkte nustatytų funkcijų, bendrų su apskričių viršininkų administracijų valstybinės švietimo priežiūros skyriais (tarnybomis), Švietimo ir mokslo ministerija atlieka ir šias funkcijas:

9.1. organizuoja ir koordinuoja vidurinio ugdymo, profesinio mokymo ir aukštesniųjų studijų programų akreditavimą;

9.2. įgyvendindama švietimo ir mokslo ministro 2003 m. birželio 4 d. įsakymą Nr. ISAK-789 „Dėl užsieniečių, atvykusių dirbti arba gyventi į Lietuvos Respubliką, vaikų ugdymo bendrojo lavinimo mokyklose įgyvendinimo“ (Žin., 2003, Nr. 57-2554), prižiūri užsieniečių vaikų ugdymo organizavimą;

9.3. analizuoja Lietuvos Respublikos valstybės biudžeto švietimui skirtų lėšų naudojimo tikslingumą;

9.4. analizuoja ir apibendrina apskričių viršininkų pateiktas, jų administracijų valstybinės švietimo priežiūros skyrių (tarnybų) parengtas pažymas ir ataskaitas apie atliktus švietimo teikėjų veiklos patikrinimus, teikia apskričių viršininkų bei savivaldybių administracijoms, švietimo teikėjams išvadas ir pasiūlymus dėl švietimo veiklos duomenų patikimumo, švietimo valdymo sprendimų, švietimo teikėjų veiklos tobulinimo, teisės aktų, reglamentuojančių švietimo teikėjų veiklą, pakeitimų ir papildymų;

9.5. vykdo ir kitas Lietuvos Respublikos įstatymų bei Lietuvos Respublikos Vyriausybės nutarimų numatytas funkcijas.

10. Be šių Nuostatų 8 punkte nustatytų funkcijų, bendrų su Švietimo ir mokslo ministerija, apskričių viršininkų administracijų valstybinės švietimo priežiūros skyriai (tarnybos) atlieka ir šias funkcijas:

10.1. vadovaudamiesi Švietimo ir mokslo ministerijos ir apskričių viršininkų administracijų valstybinės švietimo priežiūros skyrių (tarnybų) bendrai parengtu, su apskričių viršininkais suderintu ir švietimo ir mokslo ministro patvirtintu švietimo teikėjų veiklos valstybinės priežiūros metų teminiu planu, vykdydami jiems šių Nuostatų priskirtas funkcijas ir atsižvelgdami į švietimo būklę apskrityse, rengia apskričių viršininkų administracijų valstybinės švietimo priežiūros skyrių (tarnybų) metinių veiklos programų projektus ir teikia juos tvirtinti apskričių viršininkams;

10.2. pagal nustatytus Ugdymo programų akreditacijos kriterijus ir jos vykdymo tvarką, patvirtintą švietimo ir mokslo ministro 2004 m. vasario 5 d. įsakymu Nr. ISAK-171 (Žin., 2004, Nr. 39-1283), dalyvauja akredituojant vidurinio ugdymo programą vidurinėse, profesinėse, suaugusiųjų ir specialiosiose mokyklose;

10.3. prižiūri ikimokyklinio ugdymo mokyklų, neformaliojo vaikų švietimo mokyklų, neformaliojo suaugusiųjų švietimo mokyklų veiklą ir kitų švietimo teikėjų veiklą vykdant licencijuotas ikimokyklinio, priešmokyklinio ugdymo, formaliojo švietimo (išskyrus aukštojo mokslo) programas papildančius ir mokinių saviraiškos poreikius tenkinančius šių programų modulius, taip pat laisvųjų mokytojų, turinčių licencijas vykdyti ikimokyklinio, priešmokyklinio ugdymo, formaliojo švietimo (išskyrus aukštojo mokslo) programas papildančius ir mokinių saviraiškos poreikius tenkinančius programų modulius, veiklą;

10.4. vadovaudamiesi Lietuvos Respublikos Vyriausybės 1997 m. rugpjūčio 4 d. nutarimu Nr. 889 „Dėl Mokyklinio amžiaus vaikų iki 16 metų apskaitos tvarkos patvirtinimo“ (Žin., 1997, Nr. 75-1946), prižiūri, kaip savivaldybės ir švietimo teikėjai tvarko mokyklinio amžiaus vaikų apskaitą;

10.5. analizuoja ir apibendrina atliktų patikrinimų metu sukauptą informaciją apie švietimo teikėjų veiklos kokybę, taip pat savivaldybių administracijų direktorių, apskričių viršininkų administracijų švietimo skyrių pateiktą informaciją apie švietimo būklę, o apskričių viršininkų patvirtintas metines ataskaitas apie vykdytą valstybinę švietimo priežiūrą ir pasiektus rezultatus teikia Švietimo ir mokslo ministerijai ir skelbia visuomenei;

10.6. atlieka kitas teisės aktų nustatytas funkcijas.

III. TEISĖS

11. Švietimo ir mokslo ministerija ir apskričių viršininkų administracijų valstybinės švietimo priežiūros skyrių (tarnybų) valstybės tarnautojai, vykdydami švietimo teikėjų veiklos priežiūrą, turi teisę:

11.1. pagal nustatytą kompetenciją atlikti švietimo teikėjų veiklos patikrinimus ir pakartotinius patikrinimus, stebėti mokytojų darbą;

11.2. gauti iš valstybės ir savivaldybių institucijų ir įstaigų, švietimo teikėjų, pagalbos mokiniui, mokytojui ir mokyklai įstaigų duomenis, dokumentų nuorašus, kurių reikia valstybinei švietimo priežiūrai vykdyti, jeigu jų pateikimas nepažeidžia Lietuvos Respublikos įstatymų;

11.3. pagal paėmimo aktą laikinai – iki 30 dienų – paimti iš švietimo teikėjo ugdymo organizavimo dokumentus (išskyrus griežtos atskaitomybės blankus), jeigu jų reikia patikrinimui atlikti, taip pat daryti dokumentų kopijas arba išrašus, gauti švietimo teikėjų vadovų ir kitų darbuotojų rašytinius paaiškinimus;

11.4. įpareigoti mokyklos vadovą, kito švietimo teikėjo vadovą ir laisvąjį mokytoją pašalinti švietimą reglamentuojančių teisės aktų pažeidimus ir kontroliuoti nurodymų vykdymą;

11.5. savarankiškai pasirinkti tikrintinus švietimo teikėjus, nustatyti tikrinimo mastą ir laiką, jeigu kiti priežiūrą reglamentuojantys teisės aktai nenustato kitaip. Švietimo ir mokslo ministerija turi teisę per apskričių viršininkus pavesti apskričių viršininkų administracijų valstybinės švietimo priežiūros skyriams (tarnyboms) atlikti patikrinimus;

11.6. dalyvauti darbo grupėse ir komisijose, rengiančiose įstatymų ir kitų teisės aktų, reglamentuojančių švietimo veiklą, projektus;

11.7. tobulinti kvalifikaciją iš Lietuvos Respublikos valstybės biudžeto, fondų skirtų ir kitų teisėtų lėšų;

11.8. naudotis kitomis Lietuvos Respublikos įstatymų ir kitų teisės aktų suteiktomis teisėmis.

IV. DARBO ORGANIZAVIMAS IR ATSKAITOMYBĖ

12. Švietimo ir mokslo ministerijai priskirtų valstybinės švietimo priežiūros funkcijų paskirstymą jos administracijos padaliniams, valstybės tarnautojų pavaldumą ir atskaitomybę nustato Lietuvos Respublikos švietimo ir mokslo ministerijos nuostatai, patvirtinti Lietuvos Respublikos Vyriausybės 1998 m. liepos 21 d. nutarimu Nr. 914 (Žin., 1998, Nr. 67-1952; 2001, Nr. 68-2473), taip pat padalinių nuostatai ir pareigybių aprašymai.

13. Apskričių viršininkų administracijų valstybinės švietimo priežiūros skyrių (tarnybų) vietą apskričių viršininkų administracijų struktūroje nustato Tipinė apskrities viršininko administracijos struktūra, patvirtinta Lietuvos Respublikos Vyriausybės 2002 m. kovo 27 d. nutarimu Nr. 402 (Žin., 2002, Nr. 32-1217), jų valstybės tarnautojų pavaldumą ir atskaitomybę - apskričių viršininkų administracijų nuostatai ir pareigybių aprašymai. Kvalifikacinius reikalavimus apskričių viršininkų administracijų valstybinės švietimo priežiūros skyrių (tarnybų) valstybės tarnautojams nustato švietimo ir mokslo ministras.

14. Apskričių viršininkų administracijų valstybinės švietimo priežiūros skyrių (tarnybų) valstybės tarnautojų pareigybių sąrašai sudaromi atsižvelgiant į mokyklų ir kitų licencijuotą veiklą vykdančių švietimo teikėjų skaičių apskrityje (vienas specialistas skiriamas 50 švietimo teikėjų veiklai prižiūrėti) ir skirtus asignavimus.

______________